20.1.2023
FI
Euroopan unionin virallinen lehti
C 20/5
ON ANTANUT TÄMÄN SUOSITUKSEN:
I LUKU: TAVOITE, SOVELTAMISALA JA PRIORISOINTI
1)
Tässä suosituksessa esitetään useita kohdennettuja unionin ja kansallisen tason toimia kriittisen infrastruktuurin häiriönsietokyvyn tukemiseksi ja vahvistamiseksi vapaaehtoiselta pohjalta, ja ne keskittyvät kriittiseen infrastruktuuriin, jolla on huomattavaa rajatylittävää merkitystä ja joka kuuluu määritetyille keskeisille aloille, kuten energia, digitaalinen infrastruktuuri, liikenne ja avaruus.
Kyseiset kohdennetut toimet muodostuvat varautumisen parantamisesta, reagoinnin tehostamisesta ja kansainvälisestä yhteistyöstä.
2)
Tämän suosituksen tavoitteiden täyttämiseksi jaettuja tietoja, jotka katsotaan luottamuksellisiksi unionin ja kansallisten sääntöjen sekä liikesalaisuuksia koskevien sääntöjen mukaisesti, olisi vaihdettava komission ja muiden asianomaisten viranomaisten kanssa vain silloin, kun tällainen vaihtaminen on välttämätöntä tämän suosituksen moitteettomaksi soveltamiseksi.
Tämä suositus ei vaikuta jäsenvaltioiden keskeisten kansalliseen turvallisuuteen, julkiseen turvallisuuteen tai puolustamiseen liittyvien etujen suojaamiseen, eikä minkään jäsenvaltion olisi oletettava jakavan näiden etujen vastaista tietoa.
II LUKU: VARAUTUMISEN PARANTAMINEN
Jäsenvaltiotason toimet 3)
Jäsenvaltioiden olisi harkittava kaikki vaarat kattavaa lähestymistapaa, kun ne päivittävät riskinarviointejaan tai olemassa olevia vastaavia analyysejaan ottaen huomioon niiden kriittiseen infrastruktuuriin, etenkin määritetyillä keskeisillä aloilla ja mahdollisuuksien mukaan kaikilla aloilla, jotka kuuluvat tulossa olevan kriittisiin toimijoihin sovellettavan uuden oikeudellisen kehyksen soveltamisalaan, kohdistuvien tämänhetkisten uhkien koko ajan kehittyvän luonteen.
4)
Jäsenvaltioita kehotetaan tulossa olevan kriittisiin toimijoihin sovellettavan oikeudellisen kehyksen mukaisesti mahdollisuuksien mukaan nopeuttamaan valmistelutyötä ja hyväksymään häiriönsietokykyä vahvistavia toimenpiteitä ja keskittymään niissä erityisesti jäsenvaltioiden ja komission väliseen yhteistyöhön ja asiaankuuluvan tiedon jakamiseen, kriittisten toimijoiden, joilla on huomattavaa rajatylittävää merkitystä, määrittämiseen ja tuen lisäämiseen määritetyille kriittisille toimijoille niiden häiriönsietokyvyn parantamiseksi.
5)
Jäsenvaltioiden olisi tuettava asiantuntijoiden kouluttamista ja harjoituksia ja parhaiden käytänteiden ja kokemusten jakamista asiantuntijoiden välillä.
Jäsenvaltioiden olisi kannustettava asiantuntijoita osallistumaan sekä kansallisiin että kansainvälisiin, esimerkiksi unionin pelastuspalvelumekanismin alaisiin, olemassa oleviin koulutusfoorumeihin.
6)
Jäsenvaltioiden olisi kannustettava ja tuettava vähintään energia-alan kriittisen infrastruktuurin ylläpitäjiä suorittamaan stressitestejä unionin tasolla yhteisesti sovittujen periaatteiden mukaisesti, kun se on hyödyllistä.
Stressitesteissä olisi arvioitava kriittisen infrastruktuurin häiriönsietokykyä ihmisen aiheuttamia vihamielisiä uhkia vastaan.
Sen vuoksi jäsenvaltioiden olisi määritettävä asiaankuuluva kriittinen infrastruktuuri, jota aiotaan testata, ja kuultava asiaankuuluvan kriittisen infrastruktuurin ylläpitäjiä mahdollisimman pian ja viimeistään vuoden 2023 ensimmäisen vuosineljänneksen loppuun mennessä.
Lisäksi jäsenvaltioiden olisi tuettava kriittisen infrastruktuurin ylläpitäjiä, jotta ne voivat tehdä kyseisiä testejä mahdollisimman pian ja pyrkiä saattamaan ne päätökseen vuoden 2023 loppuun mennessä kansallisen lainsäädännön mukaisesti.
Neuvosto aikoo arvioida stressitestien tilanteen vuoden 2023 huhtikuun loppuun mennessä.
7)
Koska kriittiseen infrastruktuuriin kohdistuvat uhat kehittyvät nopeasti, on elintärkeää turvata sen korkeatasoinen suojelu.
Jäsenvaltioita kannustetaan osoittamaan riittäviä taloudellisia resursseja asiaankuuluvien kansallisten viranomaisten valmiuksien vahvistamiseen ja tukemaan niitä, jotta voidaan parantaa kriittisen infrastruktuurin häiriönsietokykyä.
Jäsenvaltioita kannustetaan myös osoittamaan riittäviä taloudellisia resursseja laajamittaisten kyberhäiriötilanteiden hallinnasta vastaaville viranomaisille ja tukemaan niitä sekä varmistamaan, että niiden tietoturvaloukkauksiin reagoivat ja niitä tutkivat yksiköt (CSIRT-toimijat) ja toimivaltaiset viranomaiset ovat täysimääräisesti osa CSIRT-verkostoa ja Euroopan kyberkriisien yhteysorganisaatioiden verkostoa (CyCLONe).